Garnerius Dei gratia Lingonensis Episcopus omnibus ad quos litterae istae peruenerint, salutem in Domino. Uniuersitati uestrae notum facimus quod cum, inter Herueium priorem sancti Florentii de Tilicastro et Domum Dei eiusdem Castri super quibusdam quaerelis, grauis dicordia haberetur, discordia illa in hunc modum pacificata est quod prior praenominatus de concilio et consensu Abbatis et Capituli quaerelas quas adversus praefatam Domum habebat, scilicet de cimeterio eiusdem Domus et de decimis noualium suorum, de decimis etiam porcorum et de quodam manso quod fuit Richardi medici et de terra Lamberti Fiardi, in presentia nostra eidem Domui in perpetuum libere tenendas concessit; magister uero eiusdem Domus iamdicto priori et prioratui Sancti Florentii pro bono pacis L libras Stephanienses dederunt. Insuper cum conuersi Domus de quadam grangia et alia quadam quae in autentico Abbatis sancti Stephani et Conuentus continentur ab eisdem Canonicis pro LX et X libris Stephaniensibus obligatae tenentur, et dictum fuit et statutum quod ipsi Canonici eamdem grangiam nullo modo usque ad decem annos uel per se, uel per alios redimere poterunt, sed cum Canonici redemptionem grangiae a Canonicis recipere tenentur et pro fructu gageriae, de redemptione Canonicis sancti Florentii X libras dimitterent. Huius rei testes sunt R. thesaurarius Lingonensis, Hocherus decanus Diuionis, Vilo cantor Lingonensis, Dominicus capellanus sancti Apolinaris, Hugo dominus Tilicastri, Pesferri praepositus, Odo de Marcilleio. Actum est hoc anno incarnati Uerbi M° C° XC° sexto.